### NN 49/2019 (15.5.2019.), Rješenje o određivanju područja stalnog graničnog prijelaza za međunarodni promet putnika i roba u zračnom prometu Rijeka

POLICIJSKA UPRAVA PRIMORSKO-GORANSKA

951

Na temelju članka 12. stavka 2. Zakona o nadzoru državne granice (»Narodne novine«, broj: 83/13, 27/16), a u vezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj: 150/04.) Policijska uprava Primorsko-goranska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U ZRAČNOM PROMETU RIJEKA

Članak 1.

Područje stalnog graničnog prijelaza za međunarodni promet putnika i roba u zračnom prometu Rijeka nalazi se u štićenom području međunarodne Zračne luke Rijeka.

Članak 2.

Međunarodna Zračna luka Rijeka namijenjena je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza, školovanje letačkog osoblja i operacije općeg zrakoplovstva.

Članak 3.

Granica područja stalnog graničnog prijelaza za međunarodni promet putnika i roba u zračnom prometu Rijeka proteže se u suterenu putničke zgrade od ishodišne točke (spoja) sjeverozapadnog i jugozapadnog zida putničke zgrade i ide unutarnjom stranom jugozapadnog zida od toaleta međunarodnog putničkog odlaska prema prostoriji za drugu liniju granične kontrole i dalje prema prostoriji u kojoj je smješten komunikacijski ormar aerodromske policije, zatim unutarnjom jugoistočnom stranom zida prostorije u kojoj je smješten komunikacijski ormar i zamišljenom linijom preko hodnika u smjeru vrata sortirnice pa nazad sjeveroistočnim zidom hodnika prema sjeverozapadnom zidu putničke zgrade do početne točke sjeverozapadnog i jugozapadnog zida.

Granica područja stalnog graničnog prijelaza za međunarodni promet putnika i roba u zračnom prometu Rijeka proteže se unutarnjom stranom zidova područja cjelokupne sortirnice u suterenu zgrade zračne luke.

Granica područja stalnog graničnog prijelaza za međunarodni promet putnika i roba u zračnom prometu Rijeka proteže se u prizemlju putničke zgrade od ishodišne točke (spoja) sjeverozapadnog i jugozapadnog zida putničke zgrade i ide unutarnjom stranom sjeverozapadnog zida putničkog terminala međunarodnog dolaska do sjeveroistočnih izlaznih vrata za putnike koja razdvajaju štićeno područje od nadziranog područja, dalje jugoistočnim zidom trgovine-mjenjačnice pa jugozapadnim zidom u smjeru bescarinske trgovine gdje obuhvaća rendgenske uređaje i trake u procesu prihvata ili otpreme predane prtljage sve do spoja sa jugoistočnim zidom koji se zatim nastavlja prema jugoistočnom staklenom zidu domaćeg dolaska, zatim jugozapadnom staklenom stijenom domaćeg dolaska pa jugoistočnom staklenom stijenom čekaonice putničkog terminala međunarodnog odlaska i nazad jugozapadnom staklenom stijenom okrenutoj prema stajanci od (gate) brojeva 2 do 7 u smjeru početne točke sjeverozapadnog i jugozapadnog zida.

Povremeno u područje graničnog prijelaza ubraja se i prostor domaćeg dolaska i odlaska u putničkom terminalu kada se koristi u međunarodnom prometu, a koji je smješten u sjeverozapadnom dijelu putničke zgrade i proteže se unutarnjom stranom jugoistočnog zida putničkog terminala domaćeg dolaska/odlaska od ishodišne točke (spoja) jugozapadne staklene stijene okrenute prema stajanci i jugoistočne staklene stijene te se proteže prema ulaznim vratima za putnike u domaćem odlasku koja razdvajaju štićeno područje od nadziranog područja, unutarnjom stranom sjeverozapadnog zida u smjeru stajanke prema početnoj točki jugoistočnog zida putničkog terminala i jugozapadne staklene stijene.

Povremeno u područje graničnog prijelaza u prizemlju putničke zgrade ne ubraja se područje (gate-a) broj 2, koji u zimskom periodu prelazi u nadzirano područje.

Povremeno u područje stalnog graničnog ubraja se službeni kolni prolaz B kada se na području navedenog prolaza vrši granična kontrola unesrećenih osoba i medicinskog osoblja u pratnji koji se od/do zrakoplova ambulante u međunarodnom prometu dovoze/odvoze na/sa stajanke ambulantnim vozilima.

Granica područja stalnog graničnog prijelaza za međunarodni promet putnika i roba u zračnom prometu Rijeka proteže se na katu putničke zgrade od ishodišne točke (spoja) sjeverozapadnog zida i jugozapadne staklene stijene unutarnjom stranom sjeverozapadnog zida putničkog terminala međunarodnog odlaska do sjeveroistočnog zida uz koji je smješten međunarodni caffe bar prema sjeverozapadnom zidu i dalje sjeveroistočnim zidom do kontrolorske kućice za vršenje izlazne granične kontrole pa ravno sjeverozapadnim zidom koji se na jednom dijelu prekida zbog otvora – prolaza iz prostora zaštitne točke za pregled putnika i ručne prtljage u područje graničnog prijelaza te nastavlja sjeverozapadnim zidom prema vratima za stubište koje vodi prema prizemlju i suterenu zračne luke, nazad jugoistočnim zidom uz kojeg je postavljen carinski pult prema kontrolorskoj kućici za vršenje izlazne granične kontrole pa sjeveroistočnim i jugoistočnim zidom koji graniče sa nadziranim područjem te jugozapadnom staklenom stijenom uz koju se u većem dijelu rasprostire slobodna carinska zona prema ishodišnoj točki uključivši i balkone smještene sa lijeve i sa desne strane lifta i stubišta kojim se spuštaju putnici nakon obavljene izlazne granične kontrole u čekaonice smještene u prizemlju.

Granica područja stalnog graničnog prijelaza za međunarodni promet putnika i roba u zračnom prometu Rijeka proteže se i kružnicom radijusa 100 m s ishodištem u centru dijela manevarske površine na kojoj je zaustavljen ili parkiran zrakoplov u operativnom statusu u međunarodnom zračnom prometu, osim ako se ne radi o zrakoplovu koji je predmet izvanrednog događaja.

Članak 4.

Područje stalnog graničnog prijelaza za međunarodni promet putnika i roba u zračnom prometu Rijeka obuhvaća:

– stajanku za zrakoplove u linijskom i povremenom prometu te zrakoplove općeg zrakoplovstva dok se na stajanci nalazi zrakoplov u međunarodnom prometu,

– prostor za prihvat i otpremu zrakoplova, posade, putnika, prtljage i roba u međunarodnom zračnom prometu u dolasku i odlasku, uključujući putničke prolaze, sanitarni i ugostiteljski prostor, prostorije trgovine s pripadajućim skladišnim prostorom, prostor za graničnu i carinsku kontrolu.

– prostor za dolazak i odlazak putnika u domaćem prometu sa putničkim prolazima ako se iz bilo kojih razloga koriste za dolazak ili odlazak putnika u međunarodnom prometu,

– prostor službenog kolnog prolaza B kada se koristi za vršenje granične kontrole unesrećenih osoba i medicinskog osoblja u pratnji koje se od/do zrakoplova ambulante u međunarodnom prometu dovoze/odvoze na/sa stajanke ambulantnim vozilima.

– prostor sortirnica za prihvat i otpremu prtljage u međunarodnom zračnom prometu s pripadajućim radnim prostorijama, pokretnim trakama, rendgenskim i ostalim uređajima i napravama u procesu prihvata ili otpreme prtljage sa svim putovima prijenosa prtljage od i prema zrakoplovu,

– prostor sortirnica za prihvat i otpremu prtljage u domaćem zračnom prometu s pripadajućim radnim prostorijama, pokretnim trakama, rendgenskim uređajima i ostalim uređajima i napravama u procesu prihvata i otpreme prtljage, koje se iz bilo kojih razloga koriste za prihvat ili otpremu prtljage u međunarodnom prometu,

– prostor određen kružnicom radijusa od 100 m s ishodištem u geometrijskom težištu prostora na manevarskim površinama zračne luke kada je na njima zaustavljen ili parkiran zrakoplov u međunarodnom zračnom prometu.

Članak 5.

Površina područja stalnog graničnog prijelaza za međunarodni promet putnika i roba u zračnom prometu Rijeka iznosi 34.755 m² i obuhvaća dio katastarske čestice broj: 2696, 2697 i 2699 k.o. Omišalj – Njivice na kojem je smještena stajanka, objekti, prostorije, uređaji i naprave.

Članak 6.

Stupanjem na snagu ovog rješenja prestaje važiti Pravilnik o određivanju područja stalnog međunarodnog zračnog graničnog prijelaza I. kategorije Rijeka (Omišalj-Krk) (»Narodne novine« broj 88/2003).

Članak 7.

Ovo rješenje stupa na snagu osmoga dana od dana objave u »Narodnim novinama«.

Broj: 511-09-41-UP/I-4091/18.

Rijeka, 15. ožujka 2019.

Načelnik
 Tomislav Dizdar, v. r.